**O B R A Z L O Ž E N J E**

**I PRAVNI TEMELJ**

Pravni temelj za donošenje ove Odluke je članak 42. Zakona o lokalnim porezima (Narodne novine, broj 115/16, 101/17, 114/22 i 114/23 - dalje u tekstu Zakon o lokalnim porezima) i članak 39. Statuta Grada Pula - Pola (Službene novine - Bolletino ufficiale Pula - Pola, broj 7/09, 16/09, 12/11, 1/13, 2/18, 2/20, 4/21 i 5/21).

**II OSNOVNA PITANJA I PRIKAZ STANJA KOJE SE UREĐUJE AKTOM**

Zakonom o lokalnim porezima uređuje se sustav lokalnih poreza, kao jedan od izvora financiranja jedinica lokalne i područne (regionalne) samouprave.

Zakon je u primjeni od 01. siječnja 2017. godine.

Zakonom su se propisali porezi jedinica lokalne samouprave: prirez porezu na dohodak, porez na potrošnju, porez na kuće za odmor i porez na korištenje javnih površina.

Porezi jedinica lokalne samouprave su opcijski porezi što znači da predstavničko tijelo jedinica lokalne samouprave samostalno odlučuju hoće li svojom odlukom uvesti ove poreze u granicama koje određuje Zakon o lokalnim porezima.

Zakonom o uvođenju eura kao službene valute u Republici Hrvatskoj (Narodne novine, broj 57/22 i 88/22) uređeno je uvođenje eura kao službene valute u Republici Hrvatskoj i pitanje pravila za preračunavanje iznosa poreza u procesu uvođenja eura.

Predložena Odluka o lokalnim porezima je prilagođena uvođenju eura.

Dosadašnjom Odlukom o lokalnim porezima Grada Pula - Pola (Službene novine - Bolletino ufficiale Pula - Pola, broj 05/17, 12/17, 19/20 i 22/21) Gradu Pula - Pola pripadali su sljedeći porezi:

* prirez porezu na dohodak po stopi od 12%,
* porez na potrošnju alkoholnih i bezalkoholnih pića u ugostiteljskim objektima po stopi od 3%,
* porez na kuće za odmor koji se godišnje plaćao u iznosu od 1,59 eura/12,00 kuna po m² korisne površine te
* porez na korištenje javnih površina koji je bio utvrđen ovisno o načinu korištenja javne površine, odnosno obavljanja djelatnosti na istoj, kao i lokaciji na kojoj se javna površina nalazi te vremenskom razdoblju korištenja.

Kako bi se omogućilo povećanje fiskalne autonomije jedinica lokalne samouprave u poreznim prihodima i smanjila ovisnost gradova i općina o prijenosima sredstava od države, Hrvatski sabor je dana 28. rujna 2023. godine donio Zakon o izmjenama i dopuni Zakona o lokalnim porezima (Narodne novine, broj 114/23) te Zakon o izmjenama i dopunama Zakona o porezu na dohodak (Narodne novine, broj 114/23).

S obzirom na to da su se porez na dohodak i prirez porezu na dohodak, na temelju dosadašnjih zakonskih odredbi u pravilu utvrđivali i plaćali istovremeno, kako bi se porezni sustav pojednostavio na način da se ova dva javna davanja, koja se ubiru zajedno, ujedine u jedno davanje, navedenim Zakonom o izmjenama i dopuni Zakona o lokalnim porezima ukinut je prirez porezu na dohodak, dok je Zakonom o izmjenama i dopunama Zakona o porezu na dohodak omogućeno jedinicama lokalne samouprave da svojim odlukama samostalno upravljaju visinom stopa godišnjeg poreza na dohodak, kako bi, bez obzira na ukidanje prireza porezu na dohodak, zadržale visinu potrebnih prihoda za ostvarivanje svojih zadaća i nadležnosti, s primjenom od iduće godine.

Budući da je navedenim zakonskim izmjenama, pored ostalog, ukinut prirez porezu na dohodak, sukladno odredbama članka 11. stavaka 1. i 2. Zakona o izmjenama i dopuni Zakona o lokalnim porezima, Grad Pula - Pola je kao jedinica lokalne samouprave, dužna do 15. prosinca 2023. godine važeću Odluku o lokalnima porezima Grada Pula - Pola (Službene novine - Bolletino ufficiale Pula - Pola, broj 05/17, 12/17, 19/20, 22/21) na odgovarajući način uskladiti s navedenim zakonskim izmjenama, odnosno iz iste brisati dosadašnje odredbe o prirezu porezu na dohodak, s početkom važenja od 1. siječnja 2024. godine. Ovo usklađenje moguće je provesti izmjenom važeće Odluke ili donošenjem nove odluke, pri čemu dosadašnja odnosno još uvijek važeća Odluka o lokalnim porezima Grada Pula - Pola (Službene novine - Bolletino ufficiale Pula - Pola, broj 05/17, 12/17, 19/20, 22/21) ostaje na snazi do 31. prosinca 2023. godine.

Nadalje, u cilju povećanja autonomije lokalnih vlasti i smanjenja ovisnosti jedinica lokalne samouprave o prijenosima središnje države, kako je već naprijed spomenuto, člankom 8. Zakona o izmjenama i dopuni Zakona o lokalnim porezima proširen je raspon u kojem su jedinice lokalne samouprave ovlaštene samostalno propisivati visinu poreza na kuće za odmor po m² korisne površine kuće za odmor, tako da mogući raspon za utvrđivanje visine poreza na kuće za odmor sada iznosi od 0,60 do 5,00 eura po m² korisne površine kuće za odmor (za razliku od dosadašnjeg raspona koji je iznosio od 0,66 do 1,99 eura po m2 korisne površine). Slijedom toga, a s obzirom da se dosadašnji zakonski raspon za utvrđivanje visine poreza na kuće za odmor nije mijenjao od 2001. godine, ovim prijedlogom predlaže se povećanje iznosa poreza na kuće za odmor na 5,00 eura po m² korisne površine kuće za odmor.

Slijedom navedenog, s obzirom da je važeća Odluka o lokalnim porezima Grada Pula - Pola, nakon donošenja 2017. godine, do sada imala već tri izmjene i to tijekom 2017., 2020. i 2021. godine, iz praktičnih razloga je opravdano umjesto nove (četvrte) izmjene odluke donijeti potpuno novu odluku o lokalnim porezima Grada Pula - Pola. Novom cjelovitom odlukom obuhvatile bi se sve relevantne izmjene i dopune propisa, a ista bi, sukladno propisima, stupila na snagu 1. siječnja 2024. godine, čime bi ujedno prestala važiti dosadašnja Odluka o lokalnim porezima Grada Pula - Pola.

Novina u već spomenutim Izmjenama i dopuni Zakona o lokalnim porezima je i da obveza plaćanja poreza na dohodak s osnove obavljanja djelatnosti iznajmljivanja stanova, soba i postelja putnicima i turistima te organiziranja kampova prema odredbama posebnog propisa o porezu na dohodak, neće imati utjecaja na utvrđivanje statusa kuće za odmor.

S obzirom da su porez na dohodak u paušalnom iznosu po osnovi djelatnosti iznajmljivanja stanova, soba i postelja putnicima i turistima te organiziranja kampova i porez na kuće za odmor dva različita poreza koja se utvrđuju s dvije različite osnove odnosno na temelju dva različita zakona, zakonom je propisano da obveza plaćanja poreza na dohodak po osnovi djelatnosti iznajmljivanja stanova, soba i postelja putnicima i turistima te organiziranja kampova prema odredbama posebnog propisa o porezu na dohodak nema utjecaja na utvrđivanje statusa kuće za odmor što znači da ona vlasnika kuće za odmor ne oslobađa od plaćanja poreza na kuće za odmor.

Što se tiče poreza na korištenje javnih površina, valja istaknuti kako je citiranim Zakonom određeno da se porez na korištenje javnih površina plaća u visini, na način i pod uvjetima koje propiše predstavničko tijelo jedinice lokalne samouprave svojom odlukom, a kojom odlukom predstavničko tijelo ujedno propisuje što se uopće smatra javnom površinom. Iz navedenog je razvidno da Zakon jedino kod ove vrste poreza nije predvidio ograničenja jedinice lokalne samouprave vezano za visinu poreza.

Predloženom Odlukom uređuje se oporezivanje ovisno o načinu korištenja javne površine i zoni u kojoj se ista nalazi. Sukladno grafičkom prilogu (koji čini sastavni dio predložene odluke) predlažu se tri zone (I. Zona, II. Zona i III. Zona, s tim da se unutar I. Zone nalazi Zona visoke frekventnosti). Zone su određene prema kriteriju pogodnosti položaja.

Slijedom navedenog, razvidno je, dakle, da se predlaže oporezivanje korištenja javnih površina ovisno o zoni i djelatnosti koja će se obavljati.

Nadalje, predloženom Odlukom utvrđuje se da porez na korištenje javnih površina na području Grada Pula - Pola plaćaju pravne i fizičke osobe kojima je upravno tijelo Grada Pula - Pola nadležno za poslove upravljanja imovinom izdalo Rješenje o porezu na korištenje javne površine kojim se odobrava korištenje iste, no za napomenuti je da se korištenje javne površine ne može odobriti podnositelju zahtjeva koji nije u cijelosti podmirio sva dospjela dugovanja prema Gradu Pula - Pola.

Ujedno je utvrđeno i koje sve elemente mora sadržavati rješenje o porezu na korištenje javne površine. Naime, predloženom Odlukom propisuje se da se Rješenjem o korištenju javne površine utvrđuju podaci o korisniku javne površine, visina poreza na korištenje javne površine, uvjeti plaćanja i instrumenti osiguranja plaćanja te prava i obveze korisnika javne površine (uvjeti korištenja, tip opreme, podaci o lokaciji, površini i namjeni, podaci o vremenu na koje se izdaje rješenje i sl.).

Predloženom Odlukom, a u odnosu na Odluku koja je trenutno na snazi, uvrštavaju se nove kategorije korištenja javnih gradskih površina, odnosno uređuje se oporezivanje korištenja javnih površina u svrhu postavljanja automatskih uslužnih uređaja, e-romobila, e-bicikala i sl. te korištenja javnih površina za organiziranje zabava i manifestacija koja se odnose na ulične zabavljače (svirači, pantomima, mađioničari i sl.), kao i korištenje javnih površina za potrebe provođenja referenduma, a sve s obzirom da se u praksi pokazala potreba za preciznijim definiranjem načina korištenja javnih površina.

Osim toga, predloženom Odlukom uređuje se i oporezivanje korištenja javnih površina u svrhu postavljanja ugostiteljskih terasa pa se tako razlikuju cjelogodišnje i sezonsko zauzimanje javne površine u tu svrhu.

Predloženom Odlukom, a sukladno postojećim gospodarskim prilikama te preciznijem definiranju načina korištenja javnih površina, javila se potreba i za korekcijom iznosa poreza za korištenje javnih površina u odnosu na dosadašnje stanje, odnosno usklađenjem iznosa poreza za korištenje javnih površina na način da visina iznosa poreza na korištenje javnih površina doista i odgovara zonama u kojima se iste nalaze, kao i djelatnostima za čije se obavljanje javne površine koriste.

Za napomenuti je da se porez na korištenje javnih površina mijenja u svim dosad postojećim namjenama, a najveća korekcija napravljena je u kategoriji snimanja filmova i reklamnih i drugih spotova, osobito u starogradskoj jezgri gdje je iznos podignut i za preko 200%. Primjerice, dosad je snimanje filma u starogradskoj jezgri koštalo 398,17 eura po danu dok se u prijedlogu ove Odluke navedeni iznos podiže na 1.200,00 eura po danu. Obzirom da je Grad Pula - Pola atraktivna turistička destinacija te da je postala prepoznatljiva kao vrijedna lokacija u filmskoj industriji, predlaže se povećanje poreza po tim kategorijama. Grad Pula - Pola ulaže značajna sredstva u komunalnu infrastrukturu, uslijed čega, vodeći se ustavnim načelima jednakosti i pravednosti, smatramo predloženo povećanje razmjernim gospodarskim mogućnostima korisnika javnih površina za predmetnu namjenu. Pri povećanju, razmatrali smo visinu obveze i u drugim jedinicama lokalne samouprave pri čemu je Grad Pula - Pola daleko ispod prosjeka svih ostalih jedinica.

Također, kod poreza na korištenje javnih površina valjalo je propisati i slučajeve u kojima se porez ne plaća, a to su sljedeći slučajevi: organiziranje manifestacija i pratećih aktivnosti koje se financiraju iz Proračuna Grada Pula - Pola, vjerske, humanitarne, kulturne, sportske i ekološke manifestacije od značaja za Grad Pula - Pola, kao i slučajevi kada se javna površina koristi za potrebe Grada Pula - Pola.

**III OBRAZLOŽENJE ODREDABA PRIJEDLOGA ODLUKE**

(Članak 1.)

Odredbama članka 1. Odluke definiraju se opće odredbe Odluke.

(Članak 2.)

Odredbama članka 2. Odluke navode se vrste poreza koje Grad Pula - Pola uvodi sukladno Zakonu o lokalnim porezima (porez na potrošnju, porez na kuće za odmor, porez na korištenje javnih površina).

(Članak 3.)

Odredbama članka 3. Odluke utvrđuje se visina stope poreza na potrošnju ostaje ista kao u dosadašnjoj Odluci i iznosi 3% od utvrđene osnovice. Utvrđuje se sukladno članku 42. stavak 1. točka 1. Zakona o lokalnim porezima, prema kojem predstavničko tijelo jedinice lokalne samouprave za potrebe plaćanja poreza na potrošnju, svojom odlukom utvrđuje visinu stope poreza na potrošnju.

Uputom Ministarstva financija KLASA: 410-01/17-01/700, URBROJ: 513-07-21-01-19-6, od 08.11.2019. godine, naglašeno je da jedinice lokalne samouprave mogu u Odlukama o lokalnim porezima odrediti samo visinu stope poreza na potrošnju sukladno članku 42. stavak 1. Zakona o lokalnim porezima, a ne i Odlukama propisati odredbe koje su određene propisima više pravne snage, tj. Zakonom o lokalnim porezima i Općim poreznim zakonom, neovisno o tome da li se uređuju pitanja u suprotnosti ili u skladu s odredbama navedenih zakona.

(Članak 4.)

Odredbama članaka 4. Odluke utvrđuje se visina poreza na kuće za odmor koji iznosi 5,00 eura/ m² korisne površine.

Članak 42. stavak 1. točka 2. Zakona o lokalnim porezima, propisuje da predstavničko tijelo jedinice lokalne samouprave za potrebe plaćanja poreza na kuće za odmor, svojom odlukom utvrđuje visinu poreza na kuće za odmor.

Uputom Ministarstva financija KLASA: 410-01/17-01/700, URBROJ: 513-07-21-01-19-6, od 08.11.2019., naglašeno je da jedinice lokalne samouprave mogu u Odlukama o lokalnim porezima odrediti samo visinu poreza na kuće za odmor članku 42. stavak 1. Zakona o lokalnim porezima, a ne i propisati Odlukama odredbe koje su određene propisima više pravne snage, tj. Zakonom o lokalnim porezima i Općim poreznim zakonom, neovisno o tome da li se uređuju pitanja u suprotnosti ili u skladu s odredbama navedenih zakona.

(Članak 5.)

Odredbama članka 5. Odluke utvrđeno je šte se smatra javnom površinom u smislu predložene Odluke te da će za eventualne dvojbe biti mjerodavne odredbe Odluke o komunalnom redu. Osim toga, isti članak uređuje tko plaća porez na korištenje javne površine (pravne i fizičke osobe kojima je upravno tijelo Grada Pula - Pola nadležno za poslove upravljanja imovinom izdalo Rješenje o porezu na korištenje javne površine), kao i elemente koje svako Rješenje o porezu na korištenje javne površine mora sadržavati.

(Članak 6.)

Odredbama članka 6. Odluke javne površine predviđene za postavu urbane opreme razvrstavaju se u zone prema kriteriju pogodnosti položaja, i to na tri zone (I. Zona, II. Zona i III. Zona, s tim da se unutar I. Zone nalazi Zona visoke frekventnosti, koja obuhvaća starogradsku povijesnu jezgru Grada Pula – Pola. Kao sastavni dio predložene Odluke prilaže i grafički prikaz na kojem su različitim bojama, radi lakšeg snalaženja, prikazane zone u kojima se nalaze javne površine predviđene za korištenje i postavu urbane opreme.

(Članak 7. )

Odredbom članka 7. Odluke određeno je da se korištenje javne površine ne može odobriti podnositelju zahtjeva koji nije u cijelosti podmirio sva dospjela dugovanja prema Gradu Pula - Pola.

(Članak 8. – 12.)

Odredbama članka 8., 9., 10., 11. i 12. Odluke određuje se i definira iznos poreza na korištenje javnih površina ovisno o zoni u kojoj se javna površina nalazi te namjeni, odnosno djelatnosti koja se na istoj obavlja, zatim ovisno o tome radi li se o postavljanju montažnih objekata, zauzimanju javnih površina u svrhu organiziranja ugostiteljskih terasa, postavljanju privremenih objekata ili naprava na javne površine, korištenju javnih površina za postavljanje reklamnih predmeta te ostala korištenja javnih površina u smislu korištenja istih za organiziranje zabava i manifestacija, kako slijedi:

* odredbom članka 8. uređeno je korištenje javnih površina postavljanjem kioska ili drugog montažnog objekta, a iznos poreza na korištenje javnih površina utvrđen je u mjesečnom iznosu;
* odredbom članka 9. uređeno je korištenje javnih površina za postavljanje ugostiteljskih terasa, koje mogu biti godišnje (stalne, od 01.01. do 31.12.) ili sezonske (od 01.04. do 30.09.), a iznos poreza utvrđuje se po kvadratnom metru javne površine koja će se koristiti za organiziranje tj. postavu ugostiteljske terase;
* odredbom članka 10. uređuje se korištenje javnih površina za postavljanje privremenih objekata ovisno o tome radi li se o pokretnoj napravi (privremene građevine i pokretne naprave za potrebe ugostiteljstva - šatori, točionici, šankovi i sl.; objekti za prigodnu prodaju i ugostiteljsku djelatnost povodom blagdana; izlaganje i prodaja knjiga, postava kolica i izložbenog eksponata), uslužnoj napravi (pult za prodaju pića i sladoleda, pečenje plodina, kokica, palačinki i sl.; specijalno vozilo za ugostiteljstvo i sl.; ambulantna prodaja, samostojeći bankomati; samostojeći telekomunikacijski razvodni ormarić i sl.; automatski uslužni uređaji; e-romobili i e-bicikle i sl.) ili montažnim/prenosivim štandovima (za prodaju voća, povrća, jaja, tekstila i sl.; cvijeća, svijeća i sl.; suvenira, numizmatike, slika i sl.; stolića za tetoviranje, ukrašavanje tijela, portretiranje i sl.), a iznos poreza na korištenje javne površine određuje se ne samo u odnosu na vrstu privremenog objekta, već ovisi i o razdoblju korištenja javne površine (dnevno ili mjesečno);
* odredbom članka 11. uređuje se korištenje javnih površina za postavljanje reklamnih predmeta ovisno o tome radi li se o transparentu, reklamnoj zastavi, reklamnom nazivu, samostojećem reklamnom panou, reklamnim sadržajima na pročeljima građevina, jumbo plakatima, reklamnom ormariću, vitrini ili uređaju, reklamnoj ogradi, zaštitnoj ogradi gradilišta ili zaštitnom platnu građevinske skele, te ovisno o razdoblju korištenja (dnevno ili mjesečno), kao i površini koja se zauzima;
* odredbom članka 12. uređuje se porez na korištenje javnih površina za ostala korištenja, odnosno za korištenje javnih površina u svrhu organiziranja zabava i manifestacija (i to: zabavni park, cirkus, postavljanje montažnih pozornica, bina i sl.; ulični zabavljači (svirači, pantomima, mađioničari, artisti i sl.); prezentacija proizvoda i usluga i sl.; distribucija letaka i promidžbenih materijala; organizacija gradilišta, postava skela na javnu površine i odlaganje građevinskog materijala na javnu površinu, smještaj kontejnera za potrebe gradilišta i sl.; snimanje filma, snimanje filma u starogradskoj jezgri, snimanje reklamnog spota, snimanje reklamnog spota u starogradskoj jezgri; komercijalno fotografiranje; političko djelovanje i referendum) za dnevno korištenje javne površine.

Nadalje, valja posebno napomenuti da je, kad je riječ o odredbi članka 8., odnosno korištenju javnih površina za postavljanje kioska ili drugog montažnog objekta, predmetnim člankom ujedno određeno i da dosadašnji korisnici javnih površina na kojim su postavljeni kiosci zadržavaju prava utvrđena ranijim odobrenjem te će istima, a sve na temelju predložene Odluke, biti izdano Rješenje o porezu na korištenje javne površine, kao i da Grad Pula - Pola može odobriti stupanje u prava i obveze dosadašnjeg korisnika, odnosno obveznika, njegovim pravnim sljednicima, no isključivo pod uvjetom da nastave obavljati istu djelatnost i da prethodno podmire sva dospjela dugovanja koja je prednik imao prema Gradu Pula - Pola.

Iz svega naprijed navedenog razvidno je da se u praksi pokazala potreba za preciznijim definiranjem načina korištenja javnih površina pa su, u odnosu na Odluku koja je trenutno na snazi, u predloženu Odluku uvrštene nove kategorije korištenja javnih gradskih površina te se istom uređuje oporezivanje korištenja javnih površina u svrhu postavljanja automatskih uslužnih uređaja, e-romobila, e-bicikala i sl., kao što su i preciznije uređena korištenja javnih površina za organiziranje zabava i manifestacija koja se odnose na ulične zabavljače (svirači, pantomima, mađioničari i sl.), s obzirom da Grad Pula - Pola postaje sve atraktivnija i posjećenija turistička destinacija pa su sve češći i brojniji zahtjevi za korištenjem javnih površina za ulične svirače i zabavljače. Jednako tako, ukazala se i potreba za uređenjem korištenja javnih površina za potrebe provođenja referenduma, kao i načina oporezivanja istih.

Uz preciznije definiranje načina korištenja javnih površina, a sukladno postojećim gospodarskim prilikama, javila se potreba i za korekcijom iznosa poreza za korištenje javnih površina u odnosu na dosadašnje stanje, odnosno potreba za usklađenjem iznosa poreza za korištenje javnih površina na način da visina iznosa poreza na korištenje javnih površina doista i odgovara zonama u kojima se iste nalaze, odnosno pogodnosti položaja, kao i djelatnostima za čije se obavljanje javne površine uopće koriste te se porez na korištenje javnih površina mijenja u svim dosad postojećim namjenama, a najveća korekcija napravljena je u kategoriji snimanja filmova i reklamnih i drugih spotova u starogradskoj jezgri.

(Članak 13. )

Odredbom članka 13. Odluke određeno je da su svi pojmovi koji se koriste u smislu poreza na korištenje javnih površina definirani i opisani Odlukom o komunalnom redu Grada Pula - Pola te drugim aktima koji se donose na temelju navedene Odluke.

(Članak 14.)

Odredbom članka 14. Odluke određeno je da se iznosi poreza za korištenje javnih površina utvrđeni predloženom Odlukom, i to za javne površine koje se na korištenje daju putem javnog natječaja, smatraju se početnim porezom, dok će se način i postupak provođenja javnog natječaja propisati posebnom odlukom.

(Članak 15.)

Odredbom članka 15. određeno je da se porez na korištenje javnih površina ne plaća za organiziranje manifestacija i pratećih aktivnosti koje se financiraju iz Proračuna Grada Pula - Pola, kao ni za vjerske, humanitarne, kulturne, sportske i ekološke manifestacije koje su od značaja za Grad Pula - Pola, kao i u slučajevima kada se javna površina koristi za potrebe Grada Pula - Pola.

(Članak 16.)

Odredbama članaka 17. Odluke, a sukladno Zakonu o lokalnim porezima i Odluci o ustrojstvu i djelokrugu upravnih tijela Grada Pula - Pola (Službene novine-Bollettino ufficiale Pula - Pola, broj 6/23) definiraju se upravna tijela Grada Pula - Pola kao nadležna porezna tijela za utvrđivanje i naplatu poreza na potrošnju, poreza na kuće za odmor i poreza na korištenje javnih površina.

(Članak 17. - 18.)

Odredbama članka 17. Odluke propisano je stavljanje van snage Odluke o lokalnim porezima Grada Pula - Pola (Službene novine-Bollettino ufficiale Pula - Pola, broj 05/17, 12/17, 19/20, 22/21).

Odredbama članka 18. Odluke propisana je obveza objave ove Odluke u Narodnim novinama i Službenim novinama-Bolletino ufficiale Pula - Pola te dan stupanja na snagu ove Odluke.

Odredbama članka 42. Zakona o lokalnim porezima propisano je da se Odluka predstavničkog tijela jedinice lokalne samouprave može mijenjati najkasnije do 15. prosinca tekuće godine a stupa na snagu 01. siječnja iduće godine.

**IV PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ove Odluke nije potrebno planirati sredstva u Proračunu Grada Pula - Pola za 2023. godinu, već će se ista planirati u prihodovnoj strani proračuna u narednim godinama.

**V SAVJETOVANJE S JAVNOŠĆU**

U skladu s odredbama članka 11. Zakona o pravu na pristup informacijama (Narodne novine, broj 25/13, 85/15, 69/22) Grad Pula - Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.

**p.o. PROČELNICA Upravnog odjela za upravljanje**

**imovinom i imovinsko-pravne poslove**

**Sanja Kljajić Dakić, univ.mag.iur.**

**p.o. PROČELNIK Upravnog odjela za financije,**

**gospodarstvo i provedbu ITU mehanizma**

**Aldo Rojnić**